**Üröm Község Önkormányzat Képviselő-testületének**

**11/2018 (VI. 29.) önkormányzati rendelete**

**a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól**

Üröm Község Önkormányzat Képviselő-testülete az Alaptörvény 32. cikk (2) bekezdésének első fordulatában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában meghatározott feladatkörében eljárva - figyelemmel a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012 (XI. 8.) Korm. rendelet 29. §-ában foglaltakra is – a következőket rendeli el:

**1.    A rendelet hatálya**

**1. §**

E rendelet hatálya Üröm településfejlesztési koncepciójának, integrált településfejlesztési stratégiájának, településrendezési eszközeinek, településképi arculati kézikönyvének és településképi rendeletének készítése, módosítása során a 3. § szerinti partnerekre, valamint a partnerségi egyeztetés szabályaira terjed ki.

**2. §**

Üröm településfejlesztési koncepciójának (a továbbiakban: koncepció), integrált településfejlesztési stratégiájának (a továbbiakban: stratégia), településrendezési eszközeinek, településképi arculati kézikönyvének és településképi rendeletének vagy azok módosításának a lakossággal, érdekképviseleti, civil és gazdálkodó szervezetekkel, vallási közösségekkel történő véleményeztetése a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (a továbbiakban: Korm. rendelet) és jelen rendeletben meghatározott szabályok szerint történik.

**2. A partnerek meghatározása**

**3. §**

A partnerségi egyeztetésben az alábbi természetes személyek, jogi személyek és jogi személyiséggel nem rendelkező szervezetek (a továbbiakban: partnerek) vehetnek részt:

a) a település közigazgatási területén ingatlannal rendelkezni jogosult természetes vagy jogi személy vagy jogi személyiséggel nem rendelkező szervezet,

b) az ürömi székhellyel, telephellyel rendelkező gazdálkodó szervezet,

c) az ürömi székhellyel bejegyzett civil szervezet,

**3. A partnerek tájékoztatásának módja és eszközei**

**4. §**

(1) A partnerek előzetes és munkaközi tájékoztatásának módját az 1. számú melléklet tartalmazza.

(2) A tájékoztató hirdetményt Üröm honlapján – www.urom.hu / önkormányzat / rendezési terv - és a Polgármesteri Hivatal előterében teszi közzé az Önkormányzat.

(3) A véleményezés céljára készített dokumentációt Üröm honlapján – www.urom.hu / önkormányzat / rendezési terv - és a Polgármesteri Hivatal Főépítészi Irodájában teszi közzé az Önkormányzat.

(4) A lakossági fórum összehívására és lebonyolítására az Ürömi Önkormányzat Képviselő-testülete Szervezeti és Működési Szabályzatáról szóló 2/2015 (II.13.) önkormányzati rendelet 48. § -ban foglalt szabályozás az irányadó.

**4. A javaslatok, vélemények dokumentálásának, elfogadásának és nyilvántartásának módja**

**5. §**

(1) A partnerek a lakossági fórumon szóban észrevételt tehetnek, amelyet jegyzőkönyvbe kell foglalni. A lakossági fórumot követő 8 napon belül, valamint lakossági fórum hiányában a hirdetmény közzétételét számított 8 napon belül a partnerek írásos észrevételeket tehetnek az alábbi módokon:

a) papíralapon a Polgármesternek címezve, Üröm Község Önkormányzatának címére (2096 Üröm, Iskola utca 10.) történő megküldéssel, benyújtással, vagy

b) elektronikus levélben a jegyzo@urom.hu e-mail címre történő megküldéssel.

(2) Azt a partnert, aki az (1) bekezdés szerint közétett határidőn belül véleményt nem nyilvánított, javaslatot nem tett, a határidő leteltét követően hozzájáruló partnernek kell tekinteni, az egyeztetési további szakaszaiban és elfogadási szakaszban egyaránt.

(3) Tárgyalásos eljárásban, az egyezető tárgyalás vonatkozásában az eljárásban érintett partnernek az egyeztető tárgyalást megelőző partnerségi egyeztetésben jogszabályon alapuló ellenvéleményt tett partnert kell tekinteni.

(4) Az (1) bekezdés szerint beérkezett vélemények tisztázása érdekében a polgármester a véleményező partnerrel meghívásos egyeztető tárgyalás keretében további egyeztetést kezdeményezhet, amelyről jegyzőkönyvet kell készíteni.

(5) Azt a partnert, aki a partnerségi egyeztetés során határidőn belül véleményt nem adott, vagy adott, de a (4) bekezdés szerinti meghívásos egyeztető tárgyaláson a meghívás ellenére nem vett részt, kifogást nem emelő partnernek kell tekinteni, az egyeztetés további szakaszaiban és elfogadási szakaszban egyaránt.

(6) A beérkezett javaslatokat, véleményeket a főépítész az (1) bekezdésben megjelölt határidő elteltét követően továbbítja az arculati kézikönyv, településképi rendelet, fejlesztési dokumentum vagy a településrendezési eszköz készítésével megbízott tervezőnek.

(7) A tervező a véleményekkel, javaslatokkal kapcsolatos szakmai véleményét – a tervezési szerződésben megállapított határidőben - megküldi az önkormányzat részére, a Polgármesternek címezve.

(8) A szakmai javaslatok alapján a főépítész a vélemények, javaslatok elfogadására, el nem fogadás esetén indokolására vonatkozó döntés-tervezetet készít.

**6. §**

(1) A beérkezett vélemények, javaslatok elfogadásáról vagy el nem fogadásáról, az el nem fogadás indokolásáról– a (2) bekezdésben foglalt kivétellel -a képviselő-testület dönt.

(2)    Településrendezési eszköz tárgyalásos vagy állami főépítészi eljárásban történő lefolytatása esetén a beérkezett partneri vélemények, javaslatok elfogadásáról vagy el nem fogadásáról, az el nem fogadás indokolásáról a Polgármester dönt.

(3) Minden a partnerségi egyeztetéssel kapcsolatos Korm. rendeletben és jelen rendeletben nem szabályozott kérdésben a Polgármester dönt, a vonatkozó eljárási szabályok megtartása mellett.

**5. Az elfogadott koncepció, stratégia, kézikönyv, településképi rendelet és településfejlesztési eszköz nyilvánosságát biztosító intézkedések**

**7. §**

A Polgármester – a feladatkör szerint illetékes szervezeti egységek útján – gondoskodik az elfogadott koncepció, stratégia, kézikönyv, településképi rendelet és településrendezési eszköz elfogadást követő 15 napon belüli közzétételéről, a www.urom.hu honlapon. A honlapon történő közzététel nem mentesít a Korm. rendelet 43. és 43/B. §-a szerinti egyéb közzétételi szabályok teljesítése alól.

**7. Záró rendelkezések**

**8. §**

(1) E rendelet a kihirdetését követő napon lép hatályba.

(2) Ezen rendelet rendelkezéseit a rendelet hatálya lépését követően induló egyeztetési eljárásokban kell alkalmazni.

Üröm, 2018. június 28.

Laboda Gábor dr. Halász Mónika

polgármester jegyző

**Az önkormányzat Szervezeti és Működési Szabályzatának 41. § (4) bekezdése alapján kihirdetve és kifüggesztve:**

**2018. június 29. nap**

 **Dr. Halász Mónika**

 **Jegyző**

1. melléklet a 11/2018 (VI.29.) önkormányzati rendelethez – a partnerek tájékoztatásának módja

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
|  |  |  | ***előzetes tájékoztató*** | ***munkaközi tájékoztató*** |
|  |  |  |  |  |  |  |
|  | **TFK****településfejlesztési koncepció****ITS****integrált településfejlesztési stratégia** | ***készítés*** | *a)* közterületen elhelyezett hirdetőfelületen,*c)* önkormányzati honlapon, *d)* lakossági fórumon. | *a)* közterületen elhelyezett hirdetőfelületen,*c)* önkormányzati honlapon, *d)* lakossági fórumon. | x | x |
|  | ***módosítás*** | nincs | *a)* önkormányzati honlapon |
|  | **TRE** **településrendezési eszközök****(TSZT és HÉSZ)****szerkezeti terv és helyi építési szabályzat** |  | ***teljes eljárás*** | ***teljes eljárás és*** ***egyszerűsített eljárás*** | ***tárgyalásos eljárás*** | ***állami főépítészi eljárás*** |
|  | ***készítés*** | *a)* közterületen elhelyezett hirdetőfelületen,*c)* önkormányzati honlapon, *d)* lakossági fórumon. | *a)* közterületen elhelyezett hirdetőfelületen,*c)* önkormányzati honlapon, *d)* lakossági fórumon. | *a)* közterületen elhelyezett hirdetőfelületen,*c)* önkormányzati honlapon, *d)* lakossági fórumon. | nincs |
|  | ***módosítás*** | *a)* önkormányzati honlapon |
|  | **TAK****településképi arculati kézikönyv****TKR****településképvédelmi rendelet** | ***készítés*** | *a)* közterületen elhelyezett hirdetőfelületen,*c)* önkormányzati honlapon, *d)* lakossági fórumon. | *a)* közterületen elhelyezett hirdetőfelületen,*c)* önkormányzati honlapon,*d)* lakossági fórumon. | x | x |
|  | ***módosítás*** | *a)* önkormányzati honlapon | *a)* önkormányzati honlapon |
|  |  |  |  |  |  |  |